## Més de 16.000 aspirants s’inscriuen a les oposicions de 2026 al cos de mestres en la Comunitat Valenciana

*** 6.138 opositors han sol·licitat fer l’examen a Alacant; 2.313 a Castelló i 7.989 a València
* Per primera vegada el procés selectiu s’iniciarà el mes de setembre per a evitar que coincidisca amb el final del curs acadèmic**

Les oposicions al cos de mestres de 2026 en la Comunitat Valenciana han rebut 16.440 inscripcions provisionals. D’estes, 6.138 persones han sol·licitat fer l’examen a Alacant, 2.313 a Castelló i 7.989 a València.

Quant a especialitats, Educació Infantil és la que més inscripcions ha rebut, amb 5.533; seguida d’Educació Primària, amb 4.740; Pedagogia Terapèutica, amb 2.665; Audició i Llenguatge, amb 1.379; Llengua Estrangera (anglés), amb 863; Educació Física, amb 850; i Música amb 410.

Del total d’inscrits a les oposicions, 15.876 es presenten per lliure, 419 per accés a noves especialitats i 145 a places de diversitat funcional.

La novetat d’este procés és que per primera vegada s’iniciarà el mes de setembre de 2026, tal com va negociar la Conselleria amb els sindicats. D’esta manera es pretén alleugerir la càrrega dels docents que formen part dels tribunals i evitar que el procediment coincidisca amb el final del curs acadèmic.

La Conselleria d’Educació oferirà 1.959 places de torn de lliure ingrés, i reservarà un 10 % a persones amb discapacitat. Del total de places, 475 pertanyen a Educació Infantil; 750 a Educació Primària; 229 a Pedagogia Terapèutica; 158 a Llengua Estrangera (anglés); 137 a Audició i Llenguatge; 125 a Educació Física; i 85 a Música.

Fecha: 04/12/2025